ค่าอินเทอร์เน็ตมือถือในสิงคโปร์ ลดลงเหลือเพียงประมาณ 0.20-0.50 ดอลลาร์สิงคโปร์ (5-12 บาท) ต่อ GB เพราะเหตุใด
ค่าอินเทอร์เน็ตมือถือในสิงคโปร์ ลดลงเหลือเพียงประมาณ 0.20-0.50 ดอลลาร์สิงคโปร์ (5-12 บาท) ต่อ GB เพราะการแข่งขัน ประเทศเล็กๆ และมีประชากรประมาณ 5 ล้านคนเศษเท่านั้น เดิมทีมีผู้ประกอบการถึง 3 เจ้าหลัก คือ SingTel, M1 และ StarHub แต่ในปี 2016 รัฐบาลตัดสินใจให้ใบอนุญาตกับผู้ประกอบการรายใหม่ TPG Telecom จากออสเตรเลีย และได้เริ่มประกอบการอย่างเต็มตัวในปี 2020 นอกจากนี้ยังมีผู้ประกอบการแบบ MVNO-Mobile Virtual Network Operator ที่เช่าใช้เครือข่ายจากผู้ประกอบการหลักอีกถึง 9 ราย จึงทำให้การแข่งขันเข้มข้นขึ้นไปอีก การแข่งขันนี้เองทำให้รายได้เฉลี่ยต่อลูกค้าหนึ่งรายลดลงอย่างรวดเร็ว จากเดิมที่เคยอยู่ประมาณ 70-80 ดอลลาร์สิงคโปร์ต่อเดือน ลงมาอยู่ในระดับ 30 ดอลลาร์สิงคโปร์ต่อเดือนเท่านั้น

แน่นอนที่สุด การแข่งขันทำให้รายได้ของผู้ประกอบการลดลงบ้าง แต่ก็ทำให้ผู้ประกอบการปรับตัว หาช่องทางรายได้ใหม่ๆ ทำงานให้มีประสิทธิภาพสูงขึ้น และลดค่าใช้จ่ายลง จนถึงแม้จะไม่ได้กำไรล้นฟ้าเช่นเดิม แต่ก็ไม่ถึงกับขาดทุน แต่ข้อดีของการแข่งขันหลัก ก็คือ ผู้บริโภคมีค่าใช้จ่ายต่อเดือนที่ต่ำลง และมีคุณภาพของระบบโทรศัพท์ที่ดีขึ้นนั่นเอง จนทำให้เกือบทุกคนสามารถเข้าถึงบริการโทรศัพท์มือถือและอินเทอร์เน็ต เพื่อลดความเหลื่อมล้ำ และเพิ่มโอกาสในการสร้างนวัตกรรมใหม่ๆ ให้กับประเทศนั่นเอง
ความรู้ทางการเงิน,ตลาดการเงิน & ผลิตภัณฑ์และบริการทางการเงิน